Ďubákovo

Ďubákovo je obec na Slovensku v okrese Poltár.

Dejiny 
Prvá písomná zmienka o Ďubákove je už z roku 1553 v dokumente, ktorý sa nazýva Zoznam obcí okresu Juraja Madácha. Na tomto zozname sa uvádza pod názvom Gyibako a píše sa tam, že v obci boli dve porty (hospodárske dvory – brány), ktoré platili dane. Ďubákovo sa nachádza aj na zozname obcí sečianského sandžaku z roku 15621563, ktoré platili dane Turkom počas tureckej okupácie. Turci ju vedú ako obec Gyalbak. No od platenia dane Turkom ju oslobodili, lebo nemala zámožné dvory (porty), lebo ju spustošila vojna. V roku 1720 patrila obec do okresu Fiľakovo v Novohradskej župe. Dokazuje to zoznam utečencov, kde sa uvádza, že z nej 4 rodiny ušli na Dolnú zem (na pustatiny vyľudnené po vyhnaní Turkov z Uhorska). Už bola takmer pred vymretím, ale na sklonku 18. storočia rodina grófa Forgáča z Haliče pri Lučenci obec znovu osídlila presídlením kolonistov z Oravy, spolu s osídlením Šoltýsky, Lomu nad Rimavicou a ďalších usadlostí. Z uvedeného je jasné, že názov obce je veľmi starý a nie je odvodený od mena bývalého vlastníka pozemkov v katastrálnom území obce Alberta Duba, ako sa to šíri ústnym podaním. Albert Dub bol viedenský advokát, ktorý odkúpil od grófa Forgáča časť jeho majetkov na konci 19. storočia..

Kultúra a zaujímavosti

Pamiatky 
 Rímskokatolícka kaplnka Krista Kráľa, jednoloďová klasicistická stavba s polygonálnym ukončením presbytéria a malou strešnou vežou, z roku 1828. Fasády kaplnky sú členené lizénovými rámami a oknami zakončenými do tvaru polkruhu. Veža má ihlancovú helmicu.

Referencie

Literatúra

Iné projekty 

 
Obce okresu Poltár